Olimpiai sportágak

Az evezés, mint mozgásforma egy idős az emberiség történetével. A vízen közlekedő eszköz emberi erővel történő hajtására – legyen az csak egy kivájt farönk, amit az ősember használt, vagy kenu az indiánoknál illetve a csónak a modernkori embernél – számtalan írott és íratlan történelmi forrásban ráakadhatunk. Az idő folyamán a hajók, az evezők, a technikák tökéletesedtek, de maga az evezés módja szinte változatlan maradt.

Evezőversenyeket Kr. e. 5–4. században, már az ókori Görögországban is tartottak. Érdekes módon a „sötét középkorból” is maradtak fent képzőművészeti alkotások: a XIV. században a Velencei köztársaságban tartottak versenyeket a hivatásos hajósok (regatták) között. A modern evezősport kialakulása, a XVIII. század eleji Londonnak köszönhető. Eleinte a városi kocsmák között rendeztek versenyeket a Temzén, majd a ma is méltán híres Oxford–Cambridge iskolák közti evezőversenyt rendezték meg először 1829-ben. Az első újkori olimpián sajnos a viharos időjárás miatt elmaradtak az evezős versenyek, de a második 1900-as párizsi olimpián már bemutatkozhatott ez a sportág is.

**A hajó felépítése**

A hajók régebben fából készültek, a mai modern versenyhajók, hogy masszívak, mégis minél könnyebbek legyenek, műanyag vagy szénszálas szerkezetűek. A hajók oldalán karbonszálas forgóvillákban mozgathatóak a lapátok.

A versenyzők mozgó kocsikon ülnek, melyek előre-hátra gurulnak könnyű alumínium síneken. Ezzel a mozgással növelhető az evezőcsapás hossza, következésképpen a hajó sebessége. (Az 1873-as Oxford-Cambridge versenyen a versenyzők még fix ülésen ülve, a bőrnadrágjuk befaggyúzásával érték el ugyanezt a mozgást).

A versenyző lába fixen a lábtartóval egybe épített cipőben helyezkedik el, onnét tudja magát lábizmaival hátra tolni. A hajóhoz tartozhat kormánylapát (az egy- és kétpárevezősnek nincs), melyet vagy egy külön kormányos kezel, vagy az egyik versenyző működtet. Innen erednek a kormányos és kormányos nélküli versenyszámok. A hajó része még az úgynevezett légszekrény, mely a hajó végében az evezősök mögött helyezkedik el, és a kormányos szokott elhelyezkedni ott.

**Szabályok**

A versenytáv 2000 méter, de rendeznek rövidtávú (1000, illetve 1500 méter) versenyeket is, elsősorban fiatalabb, 15 éves kor alatti versenyzők részére. Hasonlóan a többi vízi sporthoz (úszás, kajak, kenu) itt is előfutamokon, középdöntőkben kell a versenyzőknek megküzdeniük egymással, hogy sikeres megmérettetések után a döntőben a rajthoz állhassanak. A versenyeket állóvizeken (tó, mesterséges tó, holtág) rendezik. Magyarországon ilyen például a szegedi, Maty-éri evezős és kajak-kenu pálya – ahol 2010-ben Egyetemi Világbajnokságot rendezhettünk.

Versenyeket férfiaknál és nőknél is nyolc-nyolc számban rendeznek: négy párevezős és öt váltott evezős hajóegység van. Előbbi esetén a versenyzők két lapáttal, utóbbi esetén egy lapáttal eveznek – de az evezősök mindig a menetiránnyal háttal ülnek.

**Hajóméretek:**

Egypárevezős: 8,2 m  
Kétpárevezős: 10,4 m,  
Négypárevezős: 13,4 m.

**A váltott evezős hajók hosszúsága:**

Kormányos nélküli kettes: 10,4 m,  
Kormányos kettes: 10,7 m,  
Kormányos nélküli négyes: 13,4 m,  
Kormányos négyes: 13,7 m,  
Nyolcas: 18,9 m.

**Tudtad, hogy…**

az evezés az egyetlen sport, ahol a versenyzők háttal érkeznek a célba?

a legidősebb olimpiai evezős bajnok az angol Guy Nickalls volt, aki 41 évesen nyert arany érmet, az 1908-as londoni olimpián?

a legfiatalabb olimpiai bajnoknak egy névtelen francia fiút tartanak, aki az 1900-as párizsi olimpián indult, holland párosban? A fiú nagyjából tizenkét éves lehetett, az ünnepségeken részt vett, de aztán eltűnt.

az első Oxford–Cambridge versenyt 1829. június 10-én rendezték, a megtett táv 6,8 kilométer volt, és a versenyt az oxfordi hajó legénysége nyerte?

1976-ban a montreali olimpián szerepelhettek először női evezősök a programban?

*Az evezés egy csónak vagy hajó meghajtását jelenti evezők segítségével. Célja lehet közlekedés, kikapcsolódás vagy sport.*

*Evezős négyes (LM4-)*

Sportág

Az evezés minden izomcsoportot megmozgat, akár az úszás, a síelés, a futás vagy a lovaglás. Megfelelő edzésmunka mellett segíti a váz és az izmok egészséges fejlődését, ezért már 10 éves kortól el lehet kezdeni. Az evezés Magyarországon főleg versenysport, de egyre népszerűbb a túraevezés is. Jelenleg népszerűségben, hazánkban a kajak és a kenu mögött háttérbe szorul.

Az evezés állóképességi sport. A versenytáv 2000 m, de rendeznek rövidtávú (1000 m, 1500 m) versenyeket is, elsősorban fiatal, 15 éves kor alatti versenyzők részére. A versenyeken a nevezett résztvevők számától függően előfutamokat, középdöntőket és döntőket rendeznek. Az evezőssport irányítását, hazai és nemzetközi versenyeken való részvétel szervezését a Magyar Evezős Szövetség végzi.

A versenyeket állóvízi (tó, folyó holtága, mesterségesen épített pálya), kibójázott pályán rendezik. Evezésre alkalmas pálya Magyarországon például a szegedi, Maty-éri evezős és kajak-kenu pálya, de a Velencei tavon is van egy versenypálya.

Versenyeket a mai szabályozás szerint a férfiaknál és a nőknél nyolc-nyolc számban rendeznek: négy párevezős és öt váltottevezős hajóegység van, ehhez jönnek még a könnyűsúlyú egységek. Párevezős hajók esetén a versenyzők két lapáttal, míg váltottevezős hajók esetén egy lapáttal eveznek, miközben a menetiránnyal háttal ülnek a hajóban (a kormányos – ha van – kivételével).

Párevezős egységek:

egypárevezős (szkiff, M1x, W1x),

kétpárevezős (dubló, M2x, W2x),

kormányos nélküli négypárevezős (M4x, W4x),

kormányos négypárevezős (M4x+, W4x+).

Váltottevezős egységek:

kormányos nélküli kettes (M2-, W2-),

kormányos kettes (M2+, W2+),

kormányos nélküli négyes (M4-, W4-),

kormányos négyes (M4+, W4+),

nyolcas (kormányossal, (M8+, W8+).

A zárójelben szereplő rövidítések az adott egységre utalnak: az x betű a párevezős hajóra, az M (man) és a W (woman) a férfi, illetve női versenyszámra, a + és a - jel pedig a kormányosra utal, a számok pedig az evező versenyzők számát mutatják. A könnyűsúlyú egységeket a jelcsoportok elé helyezett L betű jelölik. A könnyűsúlyú egységekben a versenyzők átlagtömege legfeljebb 70 kg lehet, számukra először az 1985. évi világbajnokságon (Mechelen) rendeztek versenyt.

Történelem

Evezősversenyeket már az ókori Görögországban is rendeztek (például Athénban, Hermionéban), a középkorból pedig ismertek a velencei regatták. A modern evezősport kialakulását az 1700-as évek elejére teszik, mikor is londoni kocsmák között rendeztek evezősversenyeket a Temzén. A ma is legendás, szintén a Temzén rendezett Oxford–Cambridge evezősversenyek 1829-ben kezdődtek. A verseny ötlete állítólag két jóbaráttól származik, akik a konkurens egyetemekre jártak. Az első versenyen (1829. június 10.) a megtett táv 6,8 km volt, és a versenyt az oxfordi hajó legénysége nyerte. Az evezés népszerű versenysport, az első Európa-bajnokságot 1893-ban rendezték meg az olaszországi Ortában. Az újkori olimpiák történetében az evezősök már jelen voltak az első, 1896-os athéni olimpián is, de a versenyt a viharos időjárás miatt nem tudták megrendezni. Az olimpiai bemutatkozásra ezért csak az 1900-as párizsi olimpián kerülhetett sor. Sajátos, hogy az első világbajnokságot csak 1962-ben rendezték meg a svájci Luzernben.

Magyarországon az evezést, mint versenysportot 1901-ben említi először írásos emlék, így már több mint száz éve honos a sportág. A magyar evezés sokat köszönhet Széchenyi Istvánnak, aki külföldi útjai során találkozott a sportággal. Itthon azzal kezdte az evezés népszerűsítését, hogy 1826-ban Bécsből Pozsonyba evezett. Az első hazai evezősversenyt 1842-ben rendezték, és az első evezősklubok az 1860-as években alakultak meg, az első magyar evezősbajnok Lindtner Sándor volt 1893-ban.

A magyar evezősport első kiemelkedő versenyzője Pap Jenőné (Méray Kornélia) volt, aki 1958-cal kezdődően négy Európa-bajnokságot nyert egypárevezősben, és előtte is többször volt dobogós. Az 1975-ös világbajnokságon ezüstérmes, az 1977-es és az 1978-as vb-n bronzérmes volt, az 1976-os olimpián pedig hatodik helyezést ért el. Nem Papp Jenőné volt azonban egyedüli eredményes versenyzőnk, hiszen Ambrus Mariann 1975 és 1978 között egy vb-ezüstöt és két bronzot nyert, szintén egypárevezős számban. A magyar evezőssportnak összesen 16 Eb-aranyérme van (1930–1965). Az 1948-as londoni olimpián a magyar kormányos kettes egység (Szendey Antal, Zsitnik Béla, Zimonyi Róbert) bronzérmet nyert. Az 1968. évi nyári olimpiai játékokon, Mexikóban, a férfi kormányos nélküli négyesünk ezüstérmet harcolt ki Melis Antal, Csermely József, Sarlós György és Melis Zoltán összeállításban. Első világbajnoki aranyainkat Pető Tibor és Haller Ákos nyerte a 2001. évi luzerni és a 2002. évi sevillai vb-n, majd a 2005-ös, Japánban, Gifuban megrendezett vb-n a Varga Tamás és Hirling Zsolt összeállítású könnyűsúlyú egységünk lett világbajnok.

A hajó felépítése

A hajók régebben fából készültek, de a versenyhajók anyaga ma már szinte kizárólag műanyag vagy szénszál. A cél az, hogy a hajó minél könnyebb legyen, ugyanakkor megfelelően erősnek is kell lennie, hogy a versenyzők által kifejtett erőhatásoknak ellen tudjon állni. A hajók oldalán karbonszálas vagy könnyűfém villák, ezekben műanyag „tulipánok” (forgóvilla) helyezkednek el. Ezekben a tulipánokban mozognak a lapátok. A versenyzők alumínium vezetősíneken mozgó „kocsikon” ülve gurulnak a hajóban hosszanti irányban. A versenyző lába lábtartón támaszkodik meg, amely egybe van építve a cipőkkel. A hajó részei még a zárt légszekrények és a kormányszerkezet. A kormányszerkezetet kormányos egységekben a kormányos kezeli, kormányos nélküli egységekben az egyik versenyző működteti a speciálisan kialakított lábtartója segítségével. Az egy- és kétpárevezősnek nincs külön kormánylapátja.

ALAPINFORMÁCIÓK

Összlétszám: 550 fő, 331 férfi és 219 nő

Versenyszámok: 14 hajóosztály (férfiak: egypár, kétpár, kormányos nélküli kettes, kormányos nélküli négyes, négypár, nyolcas, könnyűsúlyú kétpár, könnyűsúlyú kormányos nélküli négyes, nők: egypár, kétpár, kormányos nélküli kettes, négypár, nyolcas, könnyűsúlyú kétpár)

Indítható egységek egy országból: hajóosztályonként egy

Lebonyolítási rend: az elő-, illetve reményfutamokból továbbjutók a középdöntőben folytatják szereplésüket, innen hat egység kerül a fináléba, a további helyezések sorsáról a B (7–12. hely), a C (13–18. hely), illetve a D döntő (19–24. hely) határoz.

Helyszín: Rodrigo de Freitas Lagúna

MAGYAR INDULÓK

JUHÁSZ ADRIÁN

Született: 1989. november 18., Szolnok

Sportága: evezés

Száma az olimpián: kormányos nélküli kettes

Egyesülete: Tisza Evezős Egyesület

Edzője: Molnár Dezső

Olimpiai részvétel: újonc

Legjobb eredményei: 1x Európa-bajnok (2016)

PÉTERVÁRI-MOLNÁR BENDEGÚZ

Született: 1993. március 14., Budapest

Sportága: evezés

Száma az olimpián: egypárevezős

Egyesülete: Budapesti Evezős Egyesület

Edzője: Molnár Zoltán

Olimpiai részvétel: újonc

Legjobb eredményei: 1x olimpiai 14. (2016),

1x világbajnoki 2. (2014)

SIMON BÉLA

Született: 1988. augusztus 4., Szolnok

Sportága: evezés

Száma az olimpián: kormányos nélküli kettes

Egyesülete: Tisza Evezős Egyesület

Edzője: Molnár Dezső

Olimpiai részvétel: 1x (2012)

Legjobb eredményei: 1x olimpiai 13. (2012)

1x Európa-bajnok (2016)